РЕПУБЛИКА СРБИЈА

**АУТОНОМНА ПОКРАЈИНА ВОЈВОДИНА**

**ПОКРАЈИНСКИ СЕКРЕТАРИЈАТ**

**ЗА ОБРАЗОВАЊЕ, ПРОПИСЕ, УПРАВУ И НАЦИОНАЛНЕ МАЊИНЕ − НАЦИОНАЛНЕ ЗАЈЕДНИЦЕ**

**ИНФОРМАЦИЈА**

**О СРЕДЊЕМ ОБРАЗОВАЊУ И ВАСПИТАЊУ УЧЕНИКА,**

**С ПОСЕБНИМ ОСВРТОМ НА ОБРАЗОВАЊЕ**

**НА ЈЕЗИЦИМА НАЦИОНАЛНИХ МАЊИНА − НАЦИОНАЛНИХ ЗАЈЕДНИЦА**

**У АУТОНОМНОЈ ПОКРАЈИНИ ВОЈВОДИНИ**

**У ШКОЛСКОЈ 2017/2018. ГОДИНИ**

#### Нови Сад, јануар 2018. године

***I УВОД***

1. Циљ ове информације јесте да прикаже стање и могућности образовања и васпитања ученика средњих школа на територији Аутономне покрајине Војводине (у даљем тексту: АП Војводина), с посебним освртом на образовање ученика припадника националних мањина – националних заједница на матерњем језику, у школској 2017/2018. години.

Информација је израђена на основу података прикупљених од средњих школа са седиштем на територији АП Војводине, током школске 2017/2018. године.

2. Законом о основама система образовања и васпитања („Службени гласник РС”, број 88/2017), одредбом члана 89. став 1. тачка 3, утврђено је да делатност средњег образовања и васпитања обављају: гимназија, стручна школа, средња уметничка школа, мешовита школа и средња школа за ученике са сметњама у развоју и инвалидитетом.

**У школској 2017/18. години**, на територији АП Војводине, у **четрдесет локалних самоуправа** (од укупно четрдесет пет)**, односно у тридесет четири општине и шест градова,** постоји **сто тридесет једна средња школа**: **двадесет три гимназије** (двадесет општих и четири специјализоване – две за надарене ученике у математичкој гимназији на српском и мађарском језику и две за надарене ученике у филолошкој гимназији на српском и мађарском језику), **седамдесет четири стручне школе**, **четрнаест мешовитих школа**, **десет уметничких школа** и **десет средњих школа за ученике са сметњама у развоју** и инвалидитетом. Стручне и мешовите школе обављају делатност средњег образовања и васпитања у трајању од три године, односно четири године. Средње школе за ученике са сметњама у развоју и инвалидитетом обављају делатност средњег образовања и васпитања у трајању од једне, две и три године у оквиру следећих подручја рада: машинство и обрада метала (помоћни бравар, бравар, аутолимар), остало – делатност личних услуга (мушки и женски фризер), хемија, неметали и графичарство (књиговезац, ситоштампар), текстилство и кожарство (шивач текстила конфекцијски манипулант), пољопривреда, производња и прерада хране (цвећар-вртлар, пекар), трговина, угоститељство и туризам (припремач намирница) и геодезија и грађевинарство (молер).

3. Средњим образовањем у АП Војводини обухваћен је **61.771 ученик,** у **2.567 одељењa** гимназија, стручних, мешовитих и уметничких школа. ***Просечан број ученика у одељењу јесте двадесет четири*.** У поређењу с прошлом школском годином, број ученика у средњим школама **мањи** је **за 261** или за **0,42%**, а **број одељења** **мањи** је за **61,** то јест за **2,32%** (просечан број ученика у одељењу је остао исти).

Посматрано према врсти средње школе, бројност ученика јесте следећа: **у** **гимназијама се школује 13.117 ученикa, у стручним школама 43.400 ученика, у мешовитим школама 4.030 ученика и у уметничким школама 1.224 ученика**. **У десет средњих школа за ученике са сметњама у развоју образује се 718 ученика (20 ученика више него претходне школске године)**.

**Број ученика у средњим школама**

У поређењу с прошлом школском годином, број ученика у **гимназијама** **мањи** је за **352** или за **2,61%**, у **стручним школама мањи је** за **381** или за **0,87%,** ау **мешовитим школама већи је за 449,** то јест за **12,54%.** У **уметничким школама** број ученика **већи** је за **23** или за **1,92%**.

**Разлог знатног повећања броја ученика у мешовитим школама јесте тај што су две гимназије (у Ковачици и Бачком Петровцу) увеле стручно образовање и тиме прерасле у мешовите школе.**

4. Према одредби члана 5 став 1 Закона о основама система образовања и васпитања („Службени гласник РС”, број 88/2017), образовно-васпитни рад остварује се на **српском** језику.

За припаднике националне мањине, образовно-васпитни рад остварује се на језику националне мањине, а може да се изводи и двојезички – на језику и писму националне мањине и на српском језику, у складу с посебним законом.

Oдредбом члана 5 Законa о средњем образовању и васпитању („Службени гласник РС”, брoj 55/2013 и 101/2017) прописано је да се наставни план и програм остварују и **на језику и писму националне мањине**, односно двојезички, **ако се приликом уписа у први разред за то определи најмање петнаест ученика.**

Средња школа на територији АП Војводине може да реализује наставу и остварује школски програм на језицима **националних мањина – националних заједница и** за мање од петнаест ученика уз сагласност Покрајинског секретаријата за образовање, прописе, управу и националне мањине − националне заједнице.

Када се образовно-васпитни рад остварује на српском језику, за ученика припадника националне мањине организује се настава језика националне мањине са елементима националне културе.

5. У средњим школама на територији АП Војводине, образовно-васпитни рад (у даљем тексту: настава) остварује се на **шест наставних језика**: **српском**, **мађарском**, **словачком**, **румунском,** **русинском и хрватском језику**. Настава на ромском језику није организована у средњим школама са седиштем на територији АП Војводине.

**Настава на језицима националних мањина – националних заједница** организована је у **четрдесет једној средњој школи,** са седиштем **у седамнаест локалних самоуправа**:

* у **девет гимназија** (у осам – на мађарском језику, у две – на словачком језику, у једној гимназији – на румунском језику, а у једној од гимназија и на хрватском језику);
* у **двадесет пет стручних школа** (у једној стручној школи – на румунском језику и у двадесет четири стручне школе – на мађарском језику, од којих у једној школи, поред мађарског језика, настава се одвија и на словачком, односно хрватском наставном језику);
* у **пет мешовитих школа** (у две на мађарском језику, две на словачком језику и у једној у којој ученици на русинском језику стичу гимназијско образовање);
* у **две уметничке школе – на мађарском језику.**

Постоји **320 одељења** у којима се одржава настава на језицима националних мањина − националних заједница, коју похађа **6.126 ученика,** то јест **9,92%** од укупног броја ученика средњих школа.

**Број ученика** који похађају наставу на једном од језика националних мањина – националних заједница **мањи** је за **127** него школске 2016/2017. године, а **број** **одељења** **мањи** је за **13**, **док** је **проценат ученика** који се образују на језицима националних мањина – националних заједница, у поређењу са укупним бројем ученика средњих школа, **мањи за 0,16%**.

***II НАСТАВА НА СРПСКОМ ЈЕЗИКУ***

**У школској 2017/2018. години**, **настава на српском језику** у АП Војводини (табела 1. у прилогу) организована је у **сто деветнаест** средњих школа у **четрдесет локалних самоуправа** за **55.645 ученика,** распоређених у **2.247 одељења. *Просечан број ученика у одељењу јесте око двадесет пет*.**

**Број** **ученика** који се школују на српском језику **мањи** је **за 134** (**0,24%)** него прошле године, а **број** **одељења** **мањи** је за **48** (**2,09%)**.

Средње образовање и васпитање на српском језику остварује се у **двадесет једној гимназији**, **седамдесет четири стручне школе**, **четрнаест мешовитих школа** и **десет уметничких школа**.

Највећи средњошколски центри у АП Војводини, у којима се настава одржава на српском језику, јесу: **Нови Сад** – **15.237** ученика (87 мање него прошле године); **Суботица** – **5.292** ученика (26 више); **Панчево** – **5.144** ученика (39 више); **Зрењанин** – **4.929** ученик (22 мање); **Сремска Митровица** – **3.435** ученик (116 мање); **Сомбор** – **3.501** ученика (39 више); **Кикинда** – **1.860** ученика (36 мање).

***a) Број ученика по врстама средњих школа***

У **двадесет једној гимназији**уписан је **11.921 ученик,** у **439 одељења** (***просечан број ученика у одељењу јесте двадесет седам***).

У поређењу с прошлом школском годином, број ученика у гимназијама **мањи** је за **67,** то јест за **0,56%**.

У **74 стручне школе** уписанo је **39.124 ученикa,** у **1.576 одељења** (***просечан број ученика у одељењу јесте двадесет пет***).

Број ученика у стручним школама **мањи** је за **285** или **0,72%** него прошле школске године.

За стицање средњег образовања и васпитања у трајању од три године уписано је **7.009** **ученика** или **17,91%** од броја ученика уписаних у стручне школе, а за стицање средњег образовања и васпитања у трајању од четири године **32.115** **ученика** или **82,09%** од броја ученика уписаних у стручне школе, што је за око **1,64%** више уписаних ученика за трогодишње образовање, односно за толико мање обухваћено четворогодишњим стручним образовањем.

У **четрнаест мешовитих школа** уписано је **3.447 ученика,** распоређених у **150 одељења.** *Четворогодишње* *образовање* *у мешовитим школама* стиче **3.023** **ученика**, а *трогодишње* – **424** **ученика**.

Број ученика у мешовитим школама **већи** је за **181** него прошле школске године.

*Гимназијско образовање* *у мешовитим школама* стиче **1.302** **ученика**, тако да **гимназијалаца** има **13.223** или **23,76%** у поређењу с бројем ученика у средњим школама у којима се настава остварује на српском језику **(55.645).**

*Стручно образовање* *у мешовитим школама* стиче **2.145 ученика** (1.721 ученика четворогодишње и 424 ученика трогодишње образовање), тако да – имајући у виду број ученика у средњим школама који похађају наставу на српском језику – **стручно образовање стиче 41.269 ученика** или **74,16%**.

Б**рој гимназијалаца** на српском наставном језику **већи** је за **27** или **0,20%** него прошле школске године, док је број ученика који стичу **стручно** образовање **мањи** за **198** или **0,48%**. **Међутим, проценат/обухват гимназијалаца и ученика који стичу стручно образовање, није се значајно променио у односу на прошлу школску годину.**

Од **13.223** гимназијалца, **5.649 ученика** (109 ученика више него претходне школске године) распоређено у **212** **одељења** стиче образовање по наставном плану и програму *општег типа*, **3.621 ученик** (53 више)распоређен у **131 одељење** стиче образовање по наставном плану и програму за друштвено-језички смер и **3.125** **ученика** (177 више) по наставном плану и програму за природно-математички смер. Смер за обдарене ученике у математичкој и рачунарској гимназији у Гимназији „Јован Јовановић Змај” у Новом Саду, као и Митровачкој гимназији похађа **290 ученика** (20 мање)**,** распоређених у **четрнаест одељења**, а смер за надарене ученике филолошке струке у Карловачкој гимназији у Сремским Карловцима похађа **538 ученика** (девет више)**,** распоређених у **двадесет четири одељења**.

У **десет уметничких школа –** балетске и музичке школе, као и у школе за дизајн – уписано је **1.153 ученика**. У поређењу с прошлом школском годином, број ученика у уметничким школама **већи** је за **37**.

Стручно образовање у средњим школама на српском наставном језику изводи се у оквиру следећих подручја рада:

|  |  |  |  |  |
| --- | --- | --- | --- | --- |
| Назив подручја рада | Број ученика | Занимања с највећим бројем ученика | Проценат у односу на број ученика обухваћен стручним образовањем (41.467) | Разлика (%) у поређењу с прошлом годином |
| Економија, право и администрација | 7.349 | економски техничар и пословни администратор | 17,81% | - 0,72% |
| Електротехника | 5.949 | електротехничар рачунара | 14,42% | +0,52% |
| Трговина, угоститељство и туризам | 4.504 | туристички техничар и кувар | 10,91% | +0,05% |
| Здравство и социјална заштита | 4.774 | медицинска сестра − техничар | 11,57% | -0,12% |
| Машинство и обрада метала | 4551 | машински техничар за компјутерско конструисање | 11,03% | +0,53% |
| Пољопривреда, производња и прерада хране | 4082 | пољопривредни и прехрамбени техничар | 9,89% | +0,28% |
| Хемија, неметали и графичарство | 2921 | техничар за заштиту животне средине и техничар за индустријску фармацеутску технологију | 7,08% | -0,38% |
| Саобраћај | 3421 | техничар друмског саобраћаја | 8,29% | -0,06% |
| Геодезија и грађевинарство | 1270 | архитектонски техничар и грађевински техничар за високоградњу | 3,08% | +0,02% |
| Шумарство и обрада дрвета | 924 | техничар за обликовање намештаја | 2,24% | -0,05% |
| Делатност личних услуга | 796 | женски фризер | 1,93% | +0,06% |
| Текстилство и кожарство | 642 | техничар моделар одеће | 1,56% | 0,00 |
| Геологија, рударство и металургија | 86 | руковалац постројења за добијање нафте | 0,21% | +0,01% |

Поредећи податке с претходном школском годином, незнатна је разлика у обухвату ученика у стручним школама сваким од подручја рада. Најзначајније је смањење у подручју рада економија, право и администрација – мање је 336 ученика и проценат овог подручја рада у стручном образовању је мањи за 0,72%. Број ученика је такође мањи у подручју рада хемија, неметали и графичарство – за 172, а у здравству је мањи за 76. Међутим, број ученика повећан је у подручју рада машинство за 244, у пољопривреди за 98 и електротехници за 67.

***III НАСТАВА НА МАЂАРСКОМ ЈЕЗИКУ***

**Настава на мађарском језику** **у школској 2017/2018. години** организована је у **тридесет шест средњих школа,** са седиштем у **дванаест локалних самоуправа,** за **5.350 ученика,** распоређена у **283 одељења** (табела 1. у прилогу).

У поређењу с прошлом школском годином, **број ученика** који се школују на мађарском језику **мањи** је за **131**, а **број одељења** **мањи** је за **четрнаест.** Од укупног броја ученика у средњим школама, **проценат обухваћених ученика наставом на мађарском језику мањи је за 0,17% него прошле године** и износи **8,66%.**

Средњих школа у којима се настава у целини и делимично изводи на мађарском језику има: **осам** – у Суботици, **четири –** у Зрењанину, **пет** – у Новом Саду, **четири** – у Сенти, **четири** – у Сомбору, **три** – у Бечеју, **три** – у Бачкој Тополи и по **једна** – у Ади, Кањижи, Темерину, Чоки и Новом Кнежевцу.

Настава на мађарском језику остварује се у **осам гимназија** – од којих су две гимназије за талентоване ученике математичког и филолошког усмерења, у **двадесет четири стручне школе,** у **две мешовите школе** и у **две уметничке школе**.

***а) Број ученика по врстама средњих школа***

У **осам** **гимназија** у Бечеју, Зрењанину, Новом Саду, Сенти, Сомбору и Суботици уписано је **1.023 ученика, распоређена у педесет четири одељења – 19,12%** од укупног броја ученика у средњим школама који наставу похађају на мађарском језику. ***Просечан број ученика у одељењу јесте деветнаест***.

Број ученика у гимназијама **мањи** је за **двадесет осам** него прошле школске године, а **обухват гимназијалаца наставом на мађарском језику остао је исти**.

У **двадесет четири** **стручне школе** уписан је **4.001 ученик, у 206 одељења,** то јест **74,78%** од укупног броја ученика у средњим школама који наставу похађају на мађарском језику (као претходне године). ***Просечан број ученика у одељењу јесте деветнаест***. Број ученика у стручним школама, у поређењу с претходном школском годином, **мањи** је за **85**.

***У трогодишње стручне школе*** уписано је **918 ученика** – **22,94%** од укупног броја ученика уписаних у стручне школе с наставом на мађарском језику (**4.001**), а *у* ***четворогодишње стручне школе* 3.083 ученика** – **77,06%** од укупног броја ученика уписаних у стручне школе с наставом на мађарском језику. У поређењу с прошлом школском годином, за **1,79% повећан је број** ученика који се школују **у трогодишњим** стручним школама, за колико је **смањен број** ученика **у четворогодишњим** стручним школама.

У **две** **мешовите школе** – Гимназију „Доситеј Обрадовић” у Бачкој Тополи и Средњу школу „Лукијан Мушицки” у Темерину – уписано је **255 ученика,** распоређених у **петнаест одељења**. *Гимназијско образовање у* овим *мешовитим школама* стиче **84 ученика**, тако да **гимназијалаца** који похађају наставу на мађарском језику има **1.107,** то јест **20,69%** од укупног броја ученика који наставу похађају на мађарском језику, што је за **тридесет ученика мање него прошле школске године,** а **проценат гимназијалаца на мађарском наставном језику је остао исти.** С*тручно образовање* у мешовитој школи стиче **171 ученик** (подручја рада: **економија, право и администрација и машинство и обрада метала)**. Стручно образовање на мађарском језику стиче **4.172 ученика,** то јест **77,98%** од укупног број ученика који наставу похађају на мађарском језику, што је за **87 ученика** **мање** него претходне школске године, а **проценат (обухват) ученика који стичу стручно образовање на мађарском наставном језику је већи за 0,28%.**

**Две уметничке школе** похађа укупно **71 ученик или 1,33% од укупног броја ученика који наставу похађају на мађарском језику,** што је **четрнаест ученика** или **16,47% мање** него прошле школске године.

**Дакле, у поређењу с претходном школском годином, проценат гимназијалаца који се образују на мађарском наставном језику није знатно смањен, као што није ни повећан проценат ученика обухваћених стручним образовањем. Наставља се тенденција повећања броја ученика за трогодишња занимања, а смањује број ученика за четворогодишње образовне профиле.**

Стручно образовање у средњим школама на мађарском наставном језику изводи се у оквиру следећих подручја рада:

|  |  |  |  |  |
| --- | --- | --- | --- | --- |
| Назив подручја рада | Број ученика | Занимања с највећим бројем ученика | Проценат у односу на број ученика обухваћен стручним образовањем (4.172) | Разлика (%) у односу на прошлу годину |
| Здравство и социјална заштита | 716 | медицинска сестра − техничар | 17,16% | +0,21% |
| Пољопривреда, производња и прерада хране | 596 | пољопривредни и прехрамбени техничар | 14,28% | -1,22% |
| Економија, право и администрација | 579 | пословни администратор и економски техничар | 13,88% | -0,65% |
| Машинство и обрада метала | 709 | машински техничар за компјутерско конструисање | 16,99% | +1,87% |
| Електротехника | 641 | електротехничар рачунара | 15.36% | +0,78% |
| Трговина, угоститељство и туризам | 373 | кувар | 8,94% | -0,26% |
| Хемија, неметали и графичарство | 160 | техничар за заштиту животне средине | 3,83% | +0,17% |
| Геодезија и грађевинарство | 98 | архитектонски техничар и грађевински техничар за високоградњу | 2,35% | -0,16% |
| Саобраћај | 192 | техничар друмског саобраћаја | 4,60 % | -0,45% |
| Текстилство и кожарство | 23 | техничар моделар одеће | 0,55% | +0,06% |
| Делатност личних услуга | 70 | женски фризер | 1,68% | -0,03% |
| Шумарство и обрада дрвета | 15 | техничар за обликовање намештаја | 0,36% | -0,32% |

Дакле, у поређењу с прошлом школском годином, проценат ученика већи је у подручју рада машинство и обрада метала, а затим у подручју рада електротехнике. У подручју рада пољопривреде, производње и прераде хране и економије, права и администрације највише се смањио проценат ученика.

Настава се остварује у целини на мађарском језику **у средњим школама у Ади, Кањижи, Сенти, Чоки и Новом Кнежевцу**. Као и у претходним школским годинама, настава на мађарском језику највећим делом изводи се на мађарском језику у Суботици, Бечеју, Бачкој Тополи, Темерину, док је стање неповољније у Зрењанину и Сомбору.

Наставни предмети за које се настава изводи на српском језику:

* Српски као нематерњи језик (у шест средњих школа: две школе у Сомбору, две у Бачкој Тополи, једна школа у Новом Саду и једна у Темерину);
* Физичко васпитање (у шест средњих школа: три школе у Сомбору, једна школа у Б. Тополи, једна у Зрењанину и једна у Темерину);
* Латински језик (у две средње школе: једна школа у Сомбору и једна у Зрењанину);
* Социологија (у једној средњој школи у Зрењанину);
* Грађанско васпитање (у једној средњој школи у Зрењанину);
* Енглески језик (у две средње школе у Сомбору);
* Немачки језик (у две средње школе у Сомбору);
* Психологија (у једној средњој школи у Зрењанину);
* Ликовно образовање (у једној средњој школи у Сомбору);
* Музичко васпитање (у једној средњој школу у Бечеју);
* Математика (у једној средњој школи у Зрењанину);
* Физика (у две средње школе у Сомбору).

На српском језику одржава се настава из стручних предмета **у подручју рада здравства и социјалне заштите (у средњим школама у Сомбору, Новом Саду, Зрењанину и Суботици), а у Сомбору и из стручних предмета у области кулинарства**.

***в) Учење мађарског језика са елементима националне културе***

Према подацима које су доставиле средње школе на територији АП Војводине, у школској 2017/2018. години, за учење наставног предмета Мађарски језик са елементима националне културе, определило се укупно 37 ученика: у Техничкој школи у Бечеју 17 ученика и 20 ученика у Политехничкој школи у Суботици.

***IV НАСТАВА НА СЛОВАЧКОМ ЈЕЗИКУ***

Настава на **словачком језику** у школској 2017/2018. години организована је у три средње школе: **Гимназији „Јан Колар” са домом ученика у Бачком Петровцу,** **Гимназији „Михајло Пупин” у Ковачици и Медицинској школи „7. април” у Новом Саду**. Наставу похађа **386 ученика** (0,62% од укупног броја ученика средњих школа) распоређених у **седамнаест одељења**.

***Просечан број ученика у одељењу јесте двадесет два****.*

Уписано је једно одељење са 19 ученика за трогодишње образовање и 16 одељења са 367 ученика за четворогодишње образовање.

Први пут ове школске године је на словачком наставном језику, у Гимназији „Јан Колар” са домом ученика у Вачком Петровцу, планиран и уписан образовни профил *кувар* у трогодишњем трајању, тако да осим гимназијског образовања и стручног образовања у подручју рада здравство и социјална заштита, настава на словачком језику пружа могућност и трогодишњег образовања, у подручју рада трговина, угоститељство и туризам.

Наставу на словачком језикупохађа **три ученика више него прошле школске године,** док је проценат/обухват ученика који су се определили за наставу на словачком језику остао исти.

У **Гимназији „Михајло Пупин” у Ковачици** на српском језику изводи се настава из **три наставна предмета** (Латински језик, Биологија и Физичко васпитање), **у Гимназији „Јан Колар” са домом ученика у Бачком Петровцу** из **једног наставног предмета** (Руски језик), док се у **Медицинској школи „7. април” у Новом Саду** на српском језику изводи настава из три стручна предмета.

***в) Учење словачког језика са елементима националне културе***

Учење словачког језика са елементима националне културе је у школској 2017/2018. години организовано за **55** **ученика** и изводи се: у све три средње школе у **у Старој Пазови** – за **петнаест ученика,** у Гимназији „Михајло Пупин” **у Ковачици –** за **двадесет једног ученика,** у Гимназији „20. октобар” и Техничкој школи **у Бачкој Паланци** – за **девет** ученика и у Гимназији „Сава Шумановић” **у Шиду** – за **десет** **ученика**.

***V НАСТАВА НА РУМУНСКОМ ЈЕЗИКУ***

Настава на **румунском језику**, у школској 2017/2018. години (табела 1. у прилогу), организована је у **Економско-трговинској школи „Доситеј Обрадовић” у Алибунару** (подручје рада: **економија**, **право** **и администрација**, образовни профил: **економски техничар**) и **Гимназији „Борислав Петров Браца” у Вршцу** (општи тип гимназије), за **165 ученика** распоређених у **осам одељења (0,27% од укупног броја ученика)**. **Гимназијско образовање** стиче **84 ученика** – у **четири одељења**, а стручно образовање стиче **81 ученик –** у **четири одељења**.

Број ученика који похађају наставу на румунском језику **мањи је за двадесет четири него прошле школске године,** а **проценат ученика је мањи за 0,04%**. ***Просечан број ученика у одељењу је око двадесет****.*

**У Економско-трговинској школи „Доситеј Обрадовић” у Алибунару** настава **на српском језику** изводи се **из једног стручног предмета,** док се **у Гимназији „Борислав Петров Браца” у Вршцу настава на српском језику** изводи из општих предмета **Биологије, Социологије, Филозофије и Устава и права грађана.**

***в) Учење румунског језика са елементима националне културе***

Учење румунског језика са елементима националне културе у школској 2017/2018. години није организовано за ученике у средњим школама на територији АП Војводине.

***VI НАСТАВА НА РУСИНСКОМ ЈЕЗИКУ***

У школској 2017/2018. години настава на **русинском језику** организована је **у Основној и средњој школи са домом ученика „Петро Кузмјак” у Руском Крстуру**, општина Кула, за **58 ученика,** распоређених у **четири одељења** гимназије општег типа. ***Просечан број ученика у одељењу јесте четрнаест***.

У поређењу с прошлом школском годином, **број ученика** у одељењима с наставом на русинском језику **већи** је **за два.**

У Основној и средњој школи са домом ученика „Петро Кузмјак” у Руском Крстуру изводи се **настава** **на српском језику из наставних предмета: Психологија, Филозофија, Историја, Рачунарство и информатика.**

***в) Учење русинског језика са елементима националне културе***

Учење русинског језика са елементима националне културе у школској 2017/2018. години организовано је за четири ученика у Медицинској школи „7. април” у Новом Саду.

***VII НАСТАВА НА ХРВАТСКОМ ЈЕЗИКУ***

У школској 2017/2018. години настава на **хрватском језику** (табела 1. у прилогу) организована је за **167 ученика,** распоређених у **осам одељења** и то: **у Гимназији „Светозар Марковић” у Суботици – за 89 ученика,** распоређених у **четири одељења гимназије општег типа и за 78 ученика у Политехничкој школи у Суботици, у подручјима рада: хемија, неметали и графичарство; геодезија и грађевинарство**.

**Број ученика** у одељењима с наставом на хрватском језику **већи** је **за двадесет три ученика, док је проценат ученика** који наставу похађају на хрватском језику **већи за 0,04% и износи 0,27%**.

Када је реч о кадру за наставу на хрватском језику, као и претходних година, за наставни предмет Хрватски језик и књижевност ангажован је професор из Републике Хрватске, док за остале наставне предмете професори припремају терминологију хрватског језика.

***в) Учење хрватског језика са елементима националне културе***

С обзиром на то што није било пријављених ученика, у средњим школама на територији АП Војводине, у школској 2017/2018. години, није организовано учење хрватског језика са елементима националне културе.

***VIII ДУАЛНО ОБРАЗОВАЊЕ У СРЕДЊИМ ШКОЛАМА НА ТЕРИТОРИЈИ АП ВОЈВОДИНЕ***

Настава по дуалном принципу је на територији АП Војводине организована у 30 средњих школа у 17 локалних самоуправа, за 24 образовна профила (табела 1 у прилогу).

Четири образовна профила – у четворогодишњем трајању.

Укупно је уписано 1223 ученика, распоређених у 50 одељења. Од тог броја, у првом разреду – 1.101 ученик, у другом – 142 ученика и у трећем разреду –73 ученика.

На српском језику, дуално образовање прати укупно 1078 ученика.

На мађарском наставном језику, овај модел образовања организован у шест средњих школа у Чоки, Суботици, Сомбору и Бечеју. Укупно има 145 ученика распоређених у шест комбинованих одељења, за осам образовних профила. Уписаних ученика има само у првом разреду.

***IX ПРИВАТНЕ СРЕДЊЕ ШКОЛЕ***

На територији АП Војводине постоји **двадесет две приватне средње школе**, за које је Покрајински секретаријат за образовање, прописе, управу и националне мањине − националне заједнице, утврдио да испуњавају услове, у погледу простора, опреме, наставних средстава и потребног броја наставника, као и стручних сарадника, за почетак рада и обављање делатности средњег образовања и васпитања.

Од наведеног броја, **три** приватне средње школе јесу **гимназије**, **осамнаест** – **стручне школе**, док је **једна мешовита школа**, тo јeст поред гимназијског образовања верификована је и за стручно образовање.

**У школској 2017/2018. години**, у приватним средњим школама образује се укупно **1.212 ученика**. У односу на претходну школску годину, приватне средње школе похађа 208 ученика више. Ученици се образују у следећим подручјима рада: здравство и социјална заштита – 624 ученика (143 ученика више); гимназија (општег типа и информатичког смера) – 387 ученика (50 ученика више него претходне школске године); економија, право и администрација – 109 ученика (десет ученика мање); саобраћај – 61 ученик (16 ученика више); машинство и обрада метала – 14 ученика (шест ученика више); електротехника – девет ученика (није било уписаних ученика у претходној школској години); трговина, угоститељство и туризам – осам ученика (један ученик више).

***X БРОЈ УЧЕНИКА У СРЕДЊИМ ШКОЛАМА НА ТЕРИТОРИЈИ АП ВОЈВОДИНЕ ОД ШКОЛСКЕ 2013/2014. ГОДИНЕ ДО 2017/2018. ГОДИНЕ***

Посматрајући преглед броја ученика у средњим школама на територији АП Војводине, по наставним језицима и школским годинама, у протеклих **пет година,** стање је следеће:

|  |  |  |  |  |  |
| --- | --- | --- | --- | --- | --- |
| Наставни језик | **Шк. 2013/14. година** | **Шк. 2014/15. година** | **Шк. 2015/16. година** | **Шк. 2016/17. година** | **Шк. 2017/18. година** |
| укупно | укупно | укупно | укупно | укупно |
| Српски језик | 61.228 | 58.665 | 56.965 | 55.779 | 55.645 |
| Мађарски језик | 6.504 | 6.202 | 5.828 | 5.481 | 5.350 |
| Словачки језик | 398 | 415 | 411 | 383 | 386 |
| Румунски језик | 189 | 204 | 195 | 189 | 165 |
| Русински језик | 60 | 57 | 60 | 56 | 58 |
| Хрватски језик | 127 | 114 | 117 | 144 | 167 |
| Укупно: | 68.506 | 65.657 | 63.576 | 62.032 | 61.771 |

Укупан број ученика у средњим школама у школској 2017/2018. години мањи је за 0,42% него прошле школске године, а за 9,83% мањи него пре пет година. Наставља се опадање броја ученика који похађају наставу на српском и мађарском наставном језику, али у мањем обиму него претходних година. То није случај с бројем ученика који се образују на осталим језицима националних мањина − националних заједница; број ученика на хрватском наставном језику повећава се из године у годину.

**\* \* \***

**Закључци на основу наведених података**

1. **Средње образовање** на територији АП Војводине у **школској 2017/2018.** години остварује се у **четрдесет локалних самоуправа** у којима се налази **131 средња школа**: **121 редовна** **школа** и **десет средњих школа за ученике са сметњама у развоју**. Редовним средњим образовањем обухваћено је **61.771 ученик** (нису обухваћени ученици средњих школа за ученике са сметњама у развоју), у **2.567 одељења,** у оквиру гимназија, стручних, мешовитих и уметничких школа. Образовно-васпитни рад изводи се на српском, мађарском, словачком, румунском, русинском и хрватском језику. У поређењу с прошлом школском годином, укупан **број ученика** у средњим школама **мањи** је **за 261** (**0,42%)**, а **број одељења** **мањи** је **за 61 (2,32%)**.
2. **Настава на српском језику** организована је у **119** редовних средњих **школа** за **55.645 ученика,** распоређених у **2.247 одељења**. У поређењу с прошлом годином, **број** **ученика** који се школују на српском језику **мањи** је **за** **134** то јест за **0,24%**. **Број** **одељења** **мањи** је **за** **48 (2,09%). Проценат** ученика обухваћених наставом на српском језику износи **90,08%** и **већи** је **за 0,16% него прошле школске године.**
3. **Број ученика** који похађају наставу **на језицима** **националних мањина − националних заједница** (мађарском, словачком, румунском, русинском и хрватском језику) износи **6.126** и **мањи** језа **127 (2,03%) него прошле школске године**. Проценат обухваћених ученика наставом на језицима националних мањина − националних заједница износи **9,92% и мањи је за 0,16% него прошле школске године.** Број ученика који се школују на мађарском језику мањи је за 131, на словачком језику – већи за три ученика, на румунском језику – мањи за 24 ученика, на русинском наставном језику – већи за два ученика, док је на хрватском језику већи за 23 ученика. На мађарском наставном језику школује се 8,66% ученика (0,17% мање него прошле школске године), на словачком 0,62% (као прошле школске године), на румунском 0,27% (мање за 0,04%), на русинском 0,09% (као прошле школске године), на хрватском 0,27% (више за 0,04%).
4. **Према врсти средњих школа**, **на српском наставном језику**, као и прошле школске године, без обзира на смањење броја ученика **обухват/проценат гимназијалаца већи је за 0,20%, за колико је мањи проценат ученика који стичу стручно образовање**. И даље је највећи број ученика који се школује у подручју рада економије, права и администрације, без обзира на знатно смањење уписаних ученика за ово подручје рада. **На мађарском наставном језику**, у односу на претходну школску годину, **проценат гимназијалаца је остао исти, док је смањен обухват ученика који стричу стручно образовање**. Највећи број ученика школује се у подручју рада здравство и социјална заштита. На румунском и хрватском наставном језику је готово исти број гимназијалаца и ученика у стручном образовању, на словачком језику је више гимназијалаца, док на русинском наставном језику ученици имају могућност да стичу само гимназијско образовање.
5. Наставља се повећање броја ученика за **трогодишње образовање. Н**а српском наставном језику уписано је за око 1,64% више ученика, а на мађарском наставном језику за око 1,79% више ученика који се школују за трогодишња занимања. По први пут, на словачком наставном језику организована је настава за трогодишњи образовни профил (кувар). На осталим наставним језицима није организовано трогодишње образовање.
6. Учење **матерњег језика са елементима националне културе** организовано је за мађарски, словачки и русински језик, док није организовано за учење румунског и хрватског језика са елементима националне културе.
7. У средњим школама у којима се настава изводи на језицима националних мањина − националних заједница, из појединих наставних предмета, углавном општих, због недостатка **квалификованог кадра** са знањем наставног језика, настава се изводи на српском језику. Када је реч о мађарском наставном језику, из општих наставних предмета, најдефицитарнији кадар је у Сомбору и Зрењанину, а из стручних наставних предмета, најчешће се на српском језику изводи настава у подручју рада здравства и социјалне заштите и подручју рада угоститељства, у Зрењанину, као и претходних година. За наставу на словачком, румунском и русинском језику недостаје кадар за различите опште наставне предмете, док је за наставу на хрватском језику за наставни предмет Хрватски језик и књижевност ангажован професор из Републике Хрватске, а за остале наставне предмете предметни професори припремају терминологију хрватског језика.
8. У средњим школама на територији АП Војводине **није организована настава на ромском језику**, као ни учење ромског језика са елементима националне културе.
9. Дуално образовање је организовано у 17 локалних самоуправа, 30 средњих школа за 24 образовна профила и 1.223 ученика, од којих је на српском наставном језику 1.078 ученика, а на мађарском језику 145 ученика.
10. На територији АП Војводине постоји **двадесет две приватне средње школе**, које похађа **1.212 ученика**. Највећи број ученика стиче образовање у подручју рада здравства, гимназијско образовање и у подручју рада економије.
11. Укупан број ученика у средњим школама на територији АП Војводине, школске 2017/2018. године, мањи је у односу на претходну годину, а за 9,83% мањи него пре пет година. Наставља се смањење броја ученика на српском и мађарском наставном језику, мада у мањој мери, док се на осталим наставним језицима мења из године у годину.

ПРЕДЛОГ

Покрајинска влада, на ...........седници, одржаној ...............2018. године, размотрила је **ИНФОРМАЦИЈУ О СРЕДЊЕМ ОБРАЗОВАЊУ И ВАСПИТАЊУ УЧЕНИКА, С ПОСЕБНИМ ОСВРТОМ НА ОБРАЗОВАЊЕ НА ЈЕЗИЦИМА НАЦИОНАЛНИХ МАЊИНА − НАЦИОНАЛНИХ ЗАЈЕДНИЦА У АУТОНОМНОЈ ПОКРАЈИНИ ВОЈВОДИНИ У ШКОЛСКОЈ 2017/2018. ГОДИНИ** и донела следеће:

# З А К Љ У Ч К Е

1. Усваја се Информација о средњем образовању и васпитању ученика с посебним освртом на образовање на језицима националних мањина-националних заједница у Аутономној покрајини Војводини у школској 2017/2018. години.

1. Информација о средњем образовању и васпитању ученика, с посебним освртом на образовање припадника националних мањина − националних заједница у Аутономној покрајини Војводини у школској 2017/2018. години, са ЗАКЉУЧЦИМА, доставити Одбору за образовање и науку и Одбору за националну равноправност Скупштине АП Војводине, ради разматрања, а закључке Покрајинском секретаријату за образовање, прописе, управу и националне мањине – националне заједнице.

## П Р И Л О Г